**Ar vartotinas prieveiksmis „kuomet“ laiko šalutiniams sakiniams jungti? (2023-02-27)**

Prieveiksmis **kuomet** šalutiniams laiko sakiniams jungti laikomas  šalutiniu normos variantu, tačiau pastaruoju metu jis vartojamas per dažnai. Vietoj tarminio (žemaičiams būdingo) prieveiksmio **kuomet** bendrinėje lietuvių kalboje geriau vartoti jungtuką **kai** ar prieveiksmį **kada**, pvz.: Kuomet (geriau *Kai*) duomenų paieška bus baigta, gausite pranešimą. Kuomet (geriau *Kai*; *Kada*) sužinojau serganti nepagydoma liga, pasikeitė mano požiūris į gyvenimą. Tai atsitiko naktį, kuomet (geriau *kai*) niekas to nesitikėjo. Gal jis nė karto nepatyrė, kaip smagu, kuomet (geriau *kai*, *kada*) kas nors paglosto galvą. Ieškiniai dėl žalos atlyginimo, kuomet (geriau *kai*, *kada*) žalą privalo atlyginti valstybė, pareiškiami Lietuvos Respublikos Vyriausybei.

Jungiant šalutinius laiko sakinius dalykinėje kalboje pirmenybė teiktina jungtukui **kai** ir prieveiksmiui **kada**.

**Kuomet** kaip lygiavertis variantas vartojamas veiksnio ir papildinio šalutiniams sakiniams jungti (reikšme „kuriuo metu“), pvz.: Nežinia, **kuomet** pradės lyti. Visi supranta, **kuomet** sakai neteisybę. Nežinia, **kuomet** užklups šalna (žr.: Kalbos patarimai. Kn. 2: Sintaksė: 3. Įvairūs dalykai, Vilnius, 2003, p. 33).

*Šaltinis – Valstybinės lietuvių kalbos komisijos Konsultacijų bankas*